Врз основа на член 64 ставови (1) и (2) од Законот за културата („Службен весник на Република Македонија“ бр. 31/98, 49/03, 82/05, 24/07, 116/10, 47/11, 51/11, 136/12, 23/13, 187/13, 44/14, 61/15, 154/15, 39/16 и 11/18), Министерството за култура распишува

**К О Н К У Р С**

**за поддршка на стручно усовршување на дефицитарни кадри во областа на културата за 2024 година**

I. ОПШТИ ИНФОРМАЦИИ

Министерството за култура, за поддршка на стручно усовршување на дефицитарни кадри во областа на културата(дефицитарни кадри во уметностите и во заштитата на културното наследство) за 2024 година, ќе обезбеди средства во еднократен износ од Буџетот на Република Северна Македонија за 2024 година, и тоа за:

1. Прв циклус студии на високообразовни установи и академии во странство од областа на: балетската уметност, танцовата уметност, музичката уметност, визуелните уметности, драмската уметност, библиотекарството и документација, конзервација и реставрација на културно наследство и културниот менаџмент.

2. Втор и трет циклус студии на високообразовни установи и академии во странство од областа на: балетската уметност, танцовата уметност, музичката уметност, визуелните уметности, драмската уметност, библиотекарството и документација, конзервација и реставрација на културно наследство и културниот менаџмент.

3. Стручен престој кај професори и ментори, односно кратки престои на универзитети и академии во странство, и специјализации кај реномирани светски уметници – професори во странство од областа на: танцот, музиката, театарот, литературата, визуелните уметности, архитектурата и дизајнот.

4. Стручен престој, односно кратки престои на универзитети и академии во странство, и специјализации на реномирани научни, образовни и стручни установи од областа на заштитата, конзервацијата и реставрацијата на културно наследство (недвижно, движно и нематеријално) во странство.

II. УСЛОВИ ЗА УЧЕСТВО НА КОНКУРСОТ

Право на учество на Конкурсот за поддршка на стручно усовршување на дефицитарни кадри во областа на културата за 2024 година (во натамошниот текст: Конкурсот) имаат:

1. Физички лица државјани на Република Северна Македонија.

2. Лица кои се запишани на прв циклус студии на високообразовни установи и академии во странство од областа на: балетската уметност, танцовата уметност, музичката уметност, визуелните уметности, драмската уметност, библиотекарството и документација, конзервација и реставрација на културно наследство и културниот менаџмент.

3. Лица кои се запишани на втор и на трет циклус студии на високообразовни установи и академии во странство од областа на: балетската уметност, танцовата уметност, музичката уметност, визуелните уметности, драмската уметност, библиотекарството и документација, конзервација и реставрација на културно наследство и културниот менаџмент.

4. Лица кои не се постари од 27 години за прв циклус студии, односно од 30 години за втор циклус студии, односно од 35 години за трет циклус студии.

5. Лица кои имаат препорака и писмо со поддршка од професор/ментор (за кандидати кои поднесуваат пријава за стручен престој кај професори и ментори, односно за кратки престои на универзитети и академии во странство, и за специјализации кај светски уметници – професори во странство од областа на танцот, музиката, театарот, литературата, визуелните уметности, архитектурата и дизајнот).

6. Лица кои имаат препорака и писмо со поддршка од професор или овластен конзерватор и/или конзерватор советник од Република Северна Македонија (за кандидати кои поднесуваат пријава за стручен престој кај професори и ментори, односно за кратки престои на универзитети и академии во странство, и за специјализации на реномирани научни, образовни и стручни установи од областа на заштитата, конзервацијата и реставрацијата на културното наследство во странство).

III. КРИТЕРИУМИ

За да може да биде поддржан на Конкурсот, кандидатот треба да ги исполни следниве критериуми:

1. Да има завршено средно образование со среден успех од најмалку 4,5 (за кандидати кои поднесуваат пријава за прв циклус студии (додипломски судии) од областа на: балетската уметност, танцовата уметност, музичката уметност, визуелните уметности, драмската уметност, библиотекарството и документација, конзервација и реставрација на културно наследство и културниот менаџмент).

2. Да има завршено прв, односно прв и втор циклус студии со среден успех од најмалку 8,5 (за кандидати кои поднесуваат пријава за втор циклус (постдипломски) студии и за трет циклус (докторски) студии од областа на: балетската уметност, танцовата уметност, музичката уметност, визуелните уметности, драмската уметност, библиотекарството и документација и конзервација, реставрација на културно наследство и културниот менаџмент).

3. Да има учествувано во реализација на најмалку два проекта од областа на: танцот, музиката, театарот, литературата, визуелните уметности, архитектурата и дизајнот, заштитата, конзервацијата и реставрацијата на културното наследство (недвижно, движно и нематеријално) (за кандидати кои поднесуваат пријава за стручен престој кај професори и ментори во странство, односно за кратки престои на универзитети и академии во странство, или за специјализации кај светски уметници – професори во странство од областа на: танцот, музиката, театарот, литературата, визуелните уметности, архитектурата и дизајнот, и за кандидати кои поднесуваат пријава за стручен престој кај професори и ментори во странство, односно за кратки престои на универзитети и академии во странство, и за специјализиции во реномирани научни, образовни и стручни установи од областа на заштитата, конзервацијата и реставрацијата на културното наследство (недвижно, движно и нематеријално) во странство.

IV. МЕРИЛА ВРЗ ЧИЈА ОСНОВА ЌЕ СЕ ВРШИ ОЦЕНА НА ПРИЈАВИТЕ

1. За кандидати кои поднесуваат пријава за прв циклус студии од областа на балетската уметност, танцовата уметност, музичката уметност, визуелните уметности, драмската уметност, библиотекарството и документација конзервација, реставрација на културно наследство и културниот менаџмент:
* постигнат успех во средно образование од 51 до 80 бода, и тоа:
* од 4,5 до 4,6 – 51 бод
* од 4,6 до 4,7 – 58 бода
* од 4,7 до 4,8 – 65 бода
* од 4,8 до 4,9 – 72 бода
* од 4,9 до 5,0 – 80 бода

и

* добиени награди на меѓународни и на домашни натпревари најмногу до 20 бода, и тоа:
* за освоено трето место на домашни натпревари – 1 бод
* за освоено второ место на домашни натпревари – 3 бода
* за освоено прво место на домашни натпревари – 5 бода или
* за освоено трето место на меѓународни натпревари – 5 бода
* за освоено второ место на меѓународни натпревари – 10 бода
* за освоено прво место на меѓународни натпревари – 20 бода.
1. За кандидати кои поднесуваат пријава за втор или трет циклус студии од областа на: балетската уметност, танцовата уметност, музичката уметност, визуелните уметности, драмската уметност, библиотекарството и документација, конзервација и реставрација на културно наследство и културниот менаџмент:
* постигнат успех за завршен прв, односно прв и втор циклус универзитетски академски студии од 51 до 80 бода, и тоа:
* од 8,5 до 9,0 – од 51 до 60 бода
* од 9,0 до 9,5 – од 61 до 70 бода
* од 9,5 до 10,0 – од 71 до 80 бода

и

* учество во проекти, работилници и истражувачки проекти кои се во насока на развивање одредени сегменти од уметноста до 20 бода (за кандидатите кои поднесуваат пријава за втор циклус (постдипломски) студии и за трет циклус (докторски) студии од областа на: балетската уметност, танцовата уметност, музичката уметност, визуелните уметности и драмската уметност), односно објавени трудови во домашни или во странски списанија од соодветната област најмногу до 20 бода, и тоа: во домашно списание 10 бода, а во странско списание 20 бода (за кандидатите кои поднесуваат пријава за втор циклус (постдипломски) студии и за трет циклус (докторски) студии за библиотекарство, документација и конзервација и реставрација на културно наследство и културен менаџмент).
1. За кандидати кои поднесуваат пријава за стручен престој кај професори и ментори во странство, односно кратки престои на универзитети и академии во странство или за специјализации кај светски уметници – професори во странство од областа на музиката, танцот, театарот, литературата, визуелните уметности, архитектурата и дизајнот и за кандидати кои поднесуваат пријава за стручен престој кај професори и ментори во странство, односно кратки престои на универзитети и академии во странство и за специјализации на реномирани научни, образовни и стручни установи од областа на заштитата, конзервацијата и реставрацијата на културно наследство (недвижно, движно и нематеријално) во странство:
* учество во реализација на најмалку два проекта (51 бод),
* учество во реализација на два – четири проекти (52 – 80 бода),
* учество во реализација на над четири проекти (81 – 100 бода).

V. ПОТРЕБНА ДОКУМЕНТАЦИЈА

1. Кандидатите запишани на прв циклус студии на високообразовни установи и академии во странство од областа на: балетската уметност, танцовата уметност, музичката уметност, визуелните уметности, драмската уметност, библиотекарството и документација, конзервација и реставрација на културно наследство и културниот менаџмент, треба да ги достават следниве документи:
* Потврда за упис со превод на македонски јазик од овластен судски преведувач.
* Свидетелства (од прва до четврта година) и диплома за завршено средно образование (фотокопија заверена на нотар).
* Доказ за добиени награди.
* Фотокопија од Уверение за државјанство на Република Северна Македонија.
1. Кандидатите запишани на втор и на трет циклус студии на високообразовни установи и академии во странство од областа на: визуелните уметности, музичката уметност, танцовата уметност, балетската уметност, драмската уметност, библиотекарството и документација, конзервација и реставрација на културно наследство и културниот менаџмент, треба да ги достават следниве документи:
* Потврда за упис со превод на македонски јазик од овластен судски преведувач.
* Доказ за постигнат успех во изминатите години.
* Доказ за учество на работилници и истражувачки проекти, односно доказ за објавени трудови.
* Фотокопија од Уверение за државјанство на Република Северна Македонија.
1. Кандидатите кои поднесуваат пријава за стручен престој кај професори и ментори во странство, односно кратки престои на универзитети и академии во странство или за специјализации кај светски уметници – професори во странство од областа на: музиката, танцот, театарот, литературата, визуелните уметности, архитектурата и дизајнот, и кандидатите кои поднесуваат пријава за стручен престој кај професори и ментори во странство, односно кратки престои на универзитети и академии во странство и за специјализиции во реномирани научни, образовни и стручни установи од областа на заштитата, конзервацијата и реставрацијата на културното наследство (недвижно, движно и нематеријално) во странство, треба да ги достават следниве документи:
* Препорака и писмо со поддршка од професор/ментор/овластен конзерватор и/или конзерватор советник од Република Северна Македонија.
* Доказ за учество во проекти.
* Фотокопија од Уверение за државјанство на Република Северна Македонија.

VI. НАЧИН НА ФИНАНСИРАЊЕ

1. За да можат да добијат поддршка кандидатите кои поднесуваат пријава за прв циклус студии од областа на: балетската уметност, танцовата уметност, музичката уметност, визуелните уметности, драмската уметност, библиотекарството и документација, конзервација и реставрација на културно наследство и културниот менаџмент, треба да освојат најмалку 52 бода.
2. За да можат да добијат поддршка кандидатите кои поднесуваат пријава за втор и за трет циклус студии од областа на: балетската уметност, танцовата уметност, музичката уметност, визуелните уметности, драмската уметност, библиотекарството и документација, конзервација и реставрација на културно наследство и културниот менаџмент, треба да освојат најмалку 51 бод.
3. За да можат да добијат поддршка кандидатите кои поднесуваат пријава за стручен престој кај професори и ментори во странство, односно за кратки престои на универзитети и академии во странство или за специјализации кај светски уметници – професори во странство од областа на: театарот, музиката, танцот, литературата, визуелните уметности, архитектурата и дизајнот и кандидатите кои поднесуваат пријава за стручен престој кај професори и ментори во странство, односно кратки престои на универзитети и академии во странство и за специјализации на реномирани научни, образовни и стручни установи од областа на заштитата, конзервацијата и реставрацијата на културното наследство (недвижно, движно и нематеријално) во странство, треба да освојат најмалку 51 бод.

Висината на финансиската поддршка е дадена во Прилог 1 и е составен дел од овој конкурс.

VII. НАЧИН НА ПРИЈАВУВАЊЕ И РОК ЗА ПОДНЕСУВАЊЕ НА ПРИЈАВИТЕ

Пријавувањето на Конкурсот се врши само со електронско аплицирање на Националниот портал за е-услуги: [https://uslugi.gov.mk](https://webmail.t.mk/cp/ps/Mail/ExternalURLProxy?d=kultura.gov.mk&u=btudzarovska&url=https://uslugi.gov.mk&urlHash=-8.380332240303521E50#_blank), почнувајќи од 20.11.2023 година во 9:00 часот, заклучно со ­­­­­­­­­­­­­­­­­22.12.2023 година во 23:59 часот.

Нема да се разгледуваат следниве пријави: доставени по истекот на рокот на Kонкурсот, доставени во печатена форма во Архивата на Министерството за култура или по пошта, доставени на електронски адреси на вработени во Министерството за култура, нецелосно пополнети и некомплетни пријави без приложена документација која задолжително се бара.

VIII. ИЗВЕСТУВАЊЕ ЗА РЕЗУЛТАТИТЕ ОД КОНКУРСОТ

За резултатите од Конкурсот, подносителите на пријавите ќе бидат известени во согласност со Законот за културата. За секој поднесен проект, корисникот ќе биде известен по електронски пат. Резултатите од Конкурсот ќе бидат објавени и на веб-страницата на Министерството за култура.

IX. СКЛУЧУВАЊЕ ДОГОВОР

За поддршката на стручно усовршување на дефицитарни кадри во областа на културата(дефицитарни кадри во уметностите и во заштитата на културното наследство) за 2024 година, Министерството за култура ќе склучи договор со учесникот што добил поддршка на Конкурсот, во кој ќе се утврдат условите и обврските за користење на средствата.

X. ДОПОЛНИТЕЛНИ ИНФОРМАЦИИ

За дополнителни  информации во врска со Конкурсот, заинтересираните може  да   се  обратат до Министерството за култура на Република Северна Македонија на електронската адреса: deficitarnikadri@kultura.gov.mk.

**МИНИСТЕРСТВО ЗА КУЛТУРА**

ул. „Ѓуро Ѓаковиќ“ бр. 61

1000 Скопје

Република Северна Македонија

www.kultura.gov.mk